ભારત અને પાકિસ્તાનની વચ્ચે વર્ષ 1999માં કારગીલ યુદ્ધ થયું હતું. આ યુદ્ધ 16 માર્ચ થી 26 જુલાઈ સુધી ચાલ્યું હતું, જેમાં 26 જુલાઇ, 1999ના રોજ ભારતે જીત મેળવી હતી. તેથી આ દિવસને કારગીલ વિજય દિવસ તરીકે ઉજવવામાં આવે છે. એ જીત અને શહીદોને યાદ કરવા દેશભરમાં ઘણા કાર્યક્રમો યોજવામાં આવે છે. આ જીતને 26 જુલાઇ, 2017ને બુધવારના રોજ 18 વર્ષ પુરા થયા છે. આ દિવસે કાશ્મીરના દ્રાસ ખાતે કારગીલ યુદ્ધમાં જીવ ગુમાવનારા સૈનિકોને શ્રદ્ધાંજલિ આપવા દ્રાસ વૉર મેમોરિયલમાં એક સમારોહ યોજાયો હતો. આ મેમોરિયલ આપણા એ વીર શહીદોની યાદમાં બંધાવવામાં આવ્યો છે, જેમણે આ યુદ્ધમાં પોતાનો જીવ ગુમાવીને આપણા દેશની રક્ષા કરી છે. દર વર્ષે દ્રાસ વૉર મેમોરિયલ ખાતે કારગીલ વિજયની ઉજવણી કરવામાં આવે છે.